**Govor Mirka Brulca, predsednika pokrajinskega sveta ZB NOB za Severno Primorsko, na spominski slovesnosti ob 81. obletnici ustanovitve 9. korpusa**

Gorenja Trebuša, 21. decembra 2024

Tovarišice in tovariši, spoštovani vsi prisotni!

V ponos mi je, da vas lahko nagovorim ob obujanju spomina na legendaren 9. korpus.

Kakšno naključje je, da se danes, 21. decembra tu v Gorenji Trebuši spominjamo ustanovitve 9. korpusa, ki je bil prav na ta dan - 21. decembra 1943 ustanovljen. Ukaz o ustanovitvi je 13. 12. 1943 podpisal maršal Josip Broz Tito. Takrat so se v korpus združile vse partizanske enote, kar je pomenilo, da se je številčnost bork in borcev gibalo od 7.000 do 12.000. Prvi poveljnik je postal Ladislav Ambrožič- Novljan izjemen partizanski poveljnik. Še danes sem ponosen, da sem ga tudi osebno poznal. Legendarni komandant 9.korpusa je bil tudi Jože Borštner, politični komisarji pa Janez Hribar- Tone, Viktor Avbelj-Rudi in Dragan Benčič- Brkine.

Moj govor bi bil neprimerno dolg, če bi naštel vse bitke, uspehe, pa tudi trpljenje bork in borcev 9. korpusa. Danes me zagrabi neukrotljiva jeza, ko kljub mnogim dokumentom, opisanih dogodkov, ustnih izročil in fotografij nekateri neprestano spreminjajo zgodovinska dejstva in ne sprejmejo resnice , da so nekateri pač vzeli v roke sovražnikovo orožje in se borili proti lastnemu narodu in bodo večno le izdajalci. Partizani so se borili na strani zaveznikov proti nacifašizmu. Prav zato je bojni prapor 9. korpusa razstavljen v muzeju v New Yorku. Nič jim ne pove podatek, da je samo v 30. diviziji dalo življenje 498 bork in borcev, da je bilo 683 ranjenih 782 pogrešanih.

Danes lahko ugotavljamo, da so tudi šolski programi skopi pri obravnavi 2. svetovne vojne in spoznavanju partizanskega bojevanja in ne vem zakaj je tudi tu pri nas na Primorskem zanimivejša in pomembnejša 1. svetovna vojna. Za koga so se v tej vojni borili in umirali mladi – za Slovenijo žal ne.

Partizanski boj-upor zavednih Slovencev je bil takrat v okupirani Evropi nekaj posebnega. Pri nekaterih je res bilo razmišljanje, da upor nima nobenih možnosti za preživetje. Na srečo taka napoved ni padla na rodovitna tla, tudi leta 1991 ne. Upor proti nacifašizmu nas je uvrstil med pomembne E narode, osamosvojitvena vojna pa je bila še pika na i vseh zgodovinskih naporov, da bi živeli v svoji domovini Sloveniji.

Sprašujem se, zakaj z mladimi v šolah ne obravnavamo tega tako pomembnega obdobja zgodovine? Se mar učitelji bojijo, mogoče tudi posameznih staršev? Zakaj mladim ne povemo, da so naše partizanske enote nosile imena naših pesnikov, pisateljev: Gregorčiča, Prešerna, Kosovela in še bi lahko našteval.

Zakaj ne povemo, da so v partizane šli zdravniki, pesniki, pisatelji, glasbeniki, inženirji, da je bil partizan tudi Božidar Jakac, pa Emil Adamič, pesnik Kajuh in mnogi drugi.

Zakaj ne poskusimo mladim danes, ko imajo na razpolago vso mogočo tehnologijo za pridobivanje informacij in komunikacijo, da so pa med vojno vse to opravljali kurirji, da so bile kurirske postaje nekaj posebnega. Da je pošta po tej poti potovala tudi v glavni štab k tov. Titu!

Zakaj ne govorimo o partizanskih bolnišnicah, skrbi za ranjence in saniteti nasploh. Poleg bolnice Franja in Pavla je bilo še več ko 50 majhnih bolnišnic.

Povejmo mladim, da so imeli partizanske tiskarne, partizanski časopis, da je delovala znana gledališka skupina kljub okupaciji in da so delovale tudi partizanske šole.

Zakaj ne povemo, da je visok nemški SS general Hitlerju poročal, da je ta narod nemogoč – ko so obkoljeni in ko so najhujši boji – partizani pojejo. Seveda je to bil edini način da so si dvignili moralo in sovražniku sporočili, da se ne bodo predali. Pripovedujmo mladim, da so partizani znali tudi osramotiti sovražnika saj so fašistom na Črnem vrhu na božični večer v kasarni ukradli prašiča. Vodil jih je seveda legendarni Janko Premrl - Vojko.

Spomnim se pripovedovanja generala Ivana Dolničarja pred katerim je visok general SS moral podpisati predajo nemške vojske. Na pot do Topolšice pa je Dolničar oborožen le s pištolo, prepešačil mimo tisočih nemških vojakov med katerimi je bilo čez 40.000 ustašev, četnikov in belogardistov, ki niso vedeli, da jih je zajelo le slabih 100 partizanov.

Vemo, da je bilo nešteto hudih bojev, ki jih je bil 9. korpus. Naj omenim bitko za partizanko Trnovo januarja 1945. Takrat so Nemcem pomagali tudi fašisti enote X.MAS. Bili so še posebej kruti in ko sem bil župan so prišli k meni s prošnjo, če bi lahko na trnovsko cerkev postavili ploščo z imeni padlih fašistov. Seveda tega nisem dovolil, toda čez nekaj časa so na spomenik v spominskem parku na Trnovem napisali – Brulc, končal boš kot Ana Frank. Z napisom in kljukastimi križi so pomazali 2346 imen padlih in umrlih v taboriščih.

Spoštovani. Po naši domovini je raztresenih čez 7300 spominskih obeležij in grobov partizank in partizanov. Za vse spomenike , da so urejeni, ob praznikih tudi okrašeni skrbimo člani Zveze združenj borcev za vrednote NOB. Res nas je nekaj čez 40.000 toda mnogi pravi borci so nas že zapustili, zato se veselimo vsakega novega člana. Naša naloga je tudi, da so na vseh pomembnih prireditvah tudi praporščaki, ki skupaj z veterani borbe za Slovenijo in tigrovci dajo poseben pečat dogodkom.

Opažam, da je praporščakov vedno več, kar je očitno motilo eno od prejšnjih vlad, ki je zaradi partizanske zvezde prepovedala udeležbo naših praporščakov na državnih prireditvah. Sramota.

Za konec le še to!

Neštetokrat slišimo, DA SE KAJ TAKEGA NIKOLI NE BI PONOVILO. Pa se žal ponavlja. Spomnimo se razpada Jugoslavije in agresivne takrat še jugoslovanske vojske, nasilja okupatorja in apetita objestne politike ob tem pa enoten upor vsega naroda.

Živimo v času, ko po svetu ponovno divjajo vojne in so nauki naših prednikov o nujnosti miru zgolj mrtva črka na papirju zgodovine . Pozive za mir preglasijo pozivi za dobavo orožja. Zdi se da gre za pohod, ki namensko, zavestno in preračunljivo poteka v smeri, kjer je možno najti še več uničenja in smrti. Genocid nad Palestinci je načrtno pobijanje otrok in žena in z bombami in lakoto uničiti narod . In to počnejo Židje, ki so bili deležni Hitlerjevega poskusa, da jih iztrebi .

Dnevno slišimo pozive o prenehanju bojev, toda le pozive. Organizacije, kot so OZN, varnostni svet, predsedniki vlad, UNICEF, RK, evropsko sodišče in mnogih drugih ne pomeni več nič, kajti Netanjahu se na to ne ozira. Mar so res vse te organizacije brez moči, da bi ustavile morijo in kaznovale take voditelje držav, kot je Netanjahu, Putin in še nekatere druge, ki so sprožili grozljive vojne. Mar vemo, kaj se kuha v glavah naših sosedov, ki kljub EPK častijo častnega občana Mussolinija, ko za Orbana še vedno velja zemljevid velike Madžarske s Prekmurjem, Ko je v Veroni velik displej Italije seveda z našimi kraji in Dalmacijo. Kaj nam to pove?

Vsekakor nam danes manjka poguma in pokončnosti, solidarnost ugaša, narašča pa sovražnost. Žal.

Spoštovani! Hvala vsem, ki ste se danes zbrali v počastitev spomina na 9. korpus in na izjemen boj partizanov za našo svobodo.

Hvala pohodnikom, nastopajočim in praporščakom. Posebna hvala tudi domačinom, ki vsako leto sprejmejo udeležence te prireditve. Ni povsod tako. Seveda vam želim lepe praznike in veliko zdravja v letu, ki prihaja.

Poslavljam se pa s partizanskim pozdravom:

Smrt fašizmu, svoboda narodu!